b'\n_START_ARTICLE_\nTorpedoahvenet\n_START_SECTION_\nTaksonomia\n_START_PARAGRAPH_\nVarhaisimmat torpedoahventen heimoon kuuluvien lajien fossiilit on ajoitettu mioseenikaudelle. Nyky\xc3\xa4\xc3\xa4n heimoon kuuluu 5 sukua ja noin 40 lajia. Heimo jaetaan kahteen alaheimoon. Malacanthinae-alaheimoon kuuluu noin 12 ja Latilinae-alaheimoon noin 28 lajia. Toisinaan n\xc3\xa4m\xc3\xa4 torpedoahventen alaheimot jaetaan kahdeksi heimoksi, joiden tieteellisen nimet ovat Malacanthidae ja Branchiostegidae.\n_START_SECTION_\nAnatomia\n_START_PARAGRAPH_\nTorpedoahvenet ovat pituudeltaan tyypillisesti noin 15 cm, mutta suurimmat lajit voivat saavuttaa 60 cm:n pituuden. Heimolle tyypillisi\xc3\xa4 piirteit\xc3\xa4 ovat pitk\xc3\xa4hk\xc3\xb6 selk\xc3\xa4ev\xc3\xa4 ja per\xc3\xa4ev\xc3\xa4 sek\xc3\xa4 haarautunut tai tasap\xc3\xa4inen pyrst\xc3\xb6. Malacanthinae-alaheimon lajit ovat ruumiin rakenteeltaan pidempi\xc3\xa4 ja solakampia ja Latilinae-alaheimoon kuuluvat kalat ovat tukevampia ja suurip\xc3\xa4isempi\xc3\xa4. Kalojen suu on melko kookas. Torpedoahventen poikasten p\xc3\xa4\xc3\xa4ss\xc3\xa4 on useita piikkej\xc3\xa4.\n_START_SECTION_\nLevinneisyys ja elintavat\n_START_PARAGRAPH_\nTorpedoahvenet el\xc3\xa4v\xc3\xa4t p\xc3\xa4\xc3\xa4asiassa l\xc3\xa4mpimiss\xc3\xa4 vesiss\xc3\xa4 Atlantin, Intian valtameren ja Tyynenmeren alueilla. Ne ovat tyypillisesti l\xc3\xa4hell\xc3\xa4 pohjia el\xc3\xa4vi\xc3\xa4 lajeja, jotka el\xc3\xa4v\xc3\xa4t usein koloissa ja luolissa ja Malacanthinae-alaheimoon kuuluvat lajit my\xc3\xb6s kaivavat itse koloja pehme\xc3\xa4\xc3\xa4n pohjaan. Kalat el\xc3\xa4v\xc3\xa4t tyypillisesti pienin\xc3\xa4 ryhmin\xc3\xa4. Malacanthinae-alaheimon lajit el\xc3\xa4v\xc3\xa4t tyypillisesti alle 50 metrin syvyydess\xc3\xa4, kun taas Latilinae-alaheimon kalat el\xc3\xa4v\xc3\xa4t syvemp\xc3\xa4n\xc3\xa4 aina 600 metrin syvyyteen asti. Torpedoahvenlajien ravintoa on el\xc3\xa4inplankton ja muut selk\xc3\xa4rangattomat el\xc3\xa4imet, kuten nilvi\xc3\xa4iset ja \xc3\xa4yri\xc3\xa4iset._NEWLINE_Er\xc3\xa4it\xc3\xa4 lajeja k\xc3\xa4ytet\xc3\xa4\xc3\xa4n ruokakaloina. Joitakin lajeja, esimerkiksi orvokkitorpedoahventa (Hoplolatilus starcki), purppuratorpedoahventa (Hoplolatilus purpureus) ja juovatorpedoahventa (Malacanthus latovittatus) voidaan pit\xc3\xa4\xc3\xa4 riutta-akvaarioissa, mutta ne vaativan suuren akvaarion.'